Sal die ondergang van Bell Pottinger genesing bring vir Suid-Afrika?Dr. Thelma Louw. Foto: Verskaf. Deur dr. Thelma Louw As “witmonopolie-kapitaal” so ontwykend blyk te wees soos die wit leeu en die SAID se “rogue-eenheid” so onwaarskynlik soos die eenhoring, waar laat dit Suid-Afrika as land en die nasie wat ons hier probeer bou? Hierdie twee konsepte het in groot mate oor die afgelope aantal maande die diskoers rakende en vorming van die groep mense wat hulle hier aan die suidpunt van Afrika bevind en as nasie probeer saamleef, bepaal. Dit het die filters geword waardeur ons na mekaar kyk; die vormende standpunte waarop ons ons menings grond. Wanneer dit nou blyk dat hierdie twee kritieke konsepte geskep is met die doel om te verdeel en te oorheers – nee, eerder om te verdeel en te plunder – moet ons kyk na die skade wat die gebruik daarvan nasionaal tot gevolg gehad het, en natuurlik besin oor maniere waarop die skade ongedaan gemaak kan word. Is dit belangrik dat die skade ongedaan gemaak moet word? Ja, dit is van nasionale sleutelbelang as dit ons erns is om in eenheid en vrede saam te woon in hierdie land waarvoor ons almal so lief is. Politieke partye het hulle mandaat geformuleer rondom hierdie wankonsepte en massa-optogte is in protes daarteen gehou. Kortweg – dit het ongetwyfeld die psige van ons jong nasie beskadig. Deur dit te ignoreer gaan ons nie die skade wat dit aangerig het, regstel nie. Die skade moet ongedaan gemaak word. Maar hoe? Deur voete te was? Deur om verskoning te vra? Deur mense finansieel te vergoed? Maar wie gaan dit doen? Gaan enige van die Guptas enigeen van ons wat benadeel is se voete was? Gaan enigeen wat so vrylik van “witmonopolie-kapitaal” gepraat het op nasionale radio of TV om verskoning vra vir die gebruik van die term of voor die een of ander kommissie verskyn om verantwoording te doen vir die skade wat die nasie aangedoen is? Gaan Bell Pottinger met miljoene ponde beboet word om te vergoed vir die skade wat hulle aangerig het met hulle rasgedrewe veldtog? Helaas, die antwoorde op hierdie vrae is almal negatief. Waar laat dit ons jong demokrasie dan? Dus, brose nasie, hef aan lê nog voor! Ons moet weereens die wonde versorg en mekaar verseker van ons goeie trou. Ons moet ons waaksaamheid verskerp teen diegene wat wil verdeel en oorheers omdat hulle bepaalde selfsugtige doelwitte wil bereik ten koste van nasionale eenheid. Ons moet erken dat ons as Suid-Afrikaners – almal van ons saam – die beste toegerus is om ons land vorentoe te vat. Daar sal weer aanloklike geleenthede geskep word deur mense wat nie die beste belang van die land op die hart dra nie. Maar as ons vasbeslote is om hierdie versoekings (om eiebelang eerste te stel) wel te weerstaan in die belang van ons land, sal ons kinders en hulle kinders die vrugte daarvan pluk. Is dit nie die bes moontlike erflating nie?